Návrh ROZHODNUTIE RADY ktorým sa ustanovuje pozícia, ktorú má Európska únia zaujať na konferencii ministrov Svetovej obchodnej organizácie (WTO), pokiaľ ide o žiadosť o udelenie výnimky s cieľom poskytnúť preferenčné zaobchádzanie službám a poskytovateľom služieb z najmenej rozvinutých krajín /* KOM/2011/0871 v konečnom znení - 2011/0426 (NLE) */





DÔVODOVÁ SPRÁVA 1. CIEĽ NÁVRHU Cieľom tohto návrhu je umožniť Európskej únii pripojiť sa ku konsenzu v rámci Svetovej obchodnej organizácie (ďalej len „WTO“), pokiaľ ide o prijatie výnimky[1] konferenciou ministrov WTO. V návrhu sa ustanovuje, že Rada poveruje Komisiu, aby v rámci WTO zaujala v mene Európskej únie pozíciu, že prijíma konsenzus vo veci žiadosti v zmysle článku IX Dohody o založení Svetovej obchodnej organizácie o udelenie preferenčného zaobchádzania službám a dodávateľom služieb z najmenej rozvinutých krajín. 2. PRÁVNY ZÁKLAD NÁVRHU V článku 218 ods. 9 Zmluvy o fungovaní Európskej únie (ZFEÚ) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada na návrh Komisie alebo vysokého predstaviteľa Únie pre zahraničné veci a bezpečnostnú politiku prijme rozhodnutie, ktorým sa určuje pozícia, ktorá sa má prijať v mene Únie. Toto ustanovenie sa vzťahuje na udelenie výnimky, keďže rozhodnutie sa prijíma v orgáne zriadenom medzinárodnou dohodou (Konferencia ministrov WTO), ktorá má vplyv na práva a povinnosti EÚ. Predpokladaná výnimka sa vzťahuje na povinnosti vyplývajúce zo Všeobecnej dohody o obchode so službami a týka sa všetkých sektorov služieb vrátane dopravných služieb. Preto sa na navrhované rozhodnutie vzťahujú články 91, 100 a 207 ods. 4, prvý pododsek ZFEÚ. 3. ROZSAH PÔSOBNOSTI NÁVRHU Komisia bude poverená zaujať v mene Európskej únie pozíciu v prospech žiadosti o udelenie výnimky z článku II ods. 1 Všeobecnej dohody o obchode so službami (GATS) s cieľom poskytnúť preferenčné zaobchádzanie službám a poskytovateľom služieb z najmenej rozvinutých krajín bez toho, aby sa takéto zaobchádzanie schválilo pre podobné služby a dodávateľov služieb zo všetkých ostatných členských krajín WTO. Európsky parlament bude v súlade s článkom 218 ods. 10 ihneď a v plnom rozsahu informovaný. 2011/0426 (NLE) Návrh ROZHODNUTIE RADY ktorým sa ustanovuje pozícia, ktorú má Európska únia zaujať na konferencii ministrov Svetovej obchodnej organizácie (WTO), pokiaľ ide o žiadosť o udelenie výnimky s cieľom poskytnúť preferenčné zaobchádzanie službám a poskytovateľom služieb z najmenej rozvinutých krajín RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 91, článok 100 a článok 207 ods. 4, prvý pododsek v spojení s článkom 218 ods. 9, so zreteľom na návrh Európskej komisie, keďže: (1) V článku IX Dohody o založení Svetovej obchodnej organizácie uzavretej v Marakéši (ďalej len „dohoda o založení WTO“) sa stanovujú postupy udeľovania výnimiek týkajúcich sa multilaterálnych obchodných dohôd v rámci príloh k dohode o založení WTO 1A alebo 1B alebo 1C a ich príloh. (2) Bola podaná žiadosť o udelenie výnimky, ktorou by členovia WTO získali možnosť poskytnúť preferenčné zaobchádzanie službám a dodávateľom služieb z najmenej rozvinutých krajín bez toho, aby sa rovnaké zaobchádzanie schválilo pre podobné služby a poskytovateľov služieb všetkých členských krajín WTO, a to prostredníctvom mimoriadnej výnimky z povinnosti ustanovenej v článku II bode 1 Všeobecnej dohody o obchode so službami. (3) Je v záujme Európskej únie podporiť túto žiadosť o udelenie výnimky, a tým uzavrieť časť rokovaní rozvojového programu z Dauhy venovaných službám, ktoré majú pre najmenej rozvinuté členské krajiny osobitný význam. PRIJALA TOTO ROZHODNUTIE: Článok 1 Európska únia zaujme na konferencii ministrov Svetovej obchodnej organizácie pozíciu, ktorou podporí žiadosť podanú v zmysle článku IX bod 3 Dohody o založení Svetovej obchodnej organizácie uzavretej v Marakéši o udelenie výnimky, ktorá umožní členom WTO poskytnúť preferenčné zaobchádzanie službám a dodávateľom služieb z najmenej rozvinutých krajín. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Výnimky sú povolenia udelené generálnou radou/konferenciou ministrov WTO na dočasné vyňatie z určitých povinností voči WTO, ktoré sa inak uplatňujú.